Tidligt søndag morgen hørte en fisker råb fra vandet ved Nordkajen i Skagen Havn. Nede i vandet fik han øje på en mand, der ikke kunne komme op. - Fiskeren får rakt en hånd ned til den afkølede mand, men han kan ikke trække ham op, fortæller Mads Hessellund, vagtchef hos Nordjyllands Politi. En medarbejder fra Skagen Havn havde hørt, at der var problemer og kom fiskeren til undsætning, men selvom de var to, kunne de ikke hive manden op af vandet. - Derfor blev JRCC kontaktet, og kort efter kom redningsbåden til stedet og fik trukket den nu underafkølede mand op af vandet og bragt ham op til den ventende ambulance, fortæller vagtchefen. Anmeldelsen sker kort efter klokken 02 natten til søndag, og manden blev kørt til observation på Hjørring Sygehus. Han var ved bevidsthed under hele episoden og meldes udenfor livsfare. Der er ingen meldinger pt. om, hvorfor manden var faldet i vandet.

Opsummering:
En vågen fisker hørte råb fra vandet og fik reddet mand fra at drukne.